EA ร่วงเกือบ 6% นิวโลว์ในรอบกว่า 1 เดือน หลังผลงานปี 60 ต่ำกว่าโบรกฯคาด
EA ร่วงเกือบ 6% นิวโลว์ในรอบกว่า 1 เดือน หลังผลงานปี 60 ต่ำกว่าโบรกฯคาด โดยปิดตลาดวันนี้ ราคาอยู่ที่ 63.25 บาท ลบ 4 บาท หรือ 5.95% สูงสุดที่ 66.25 บาท ต่ำสุดที่ 63.25 บาท มูลค่าซื้อขายที่ 2.14 พันลบ.
2 มี.ค. 2561

ผู้สื่อข่าวรายงานว่า บริษัท พลังงานบริสุทธิ์ จำกัด (มหาชน) หรือ EA ปิดตลาดวันนี้ ราคาอยู่ที่ 63.25 บาท ลบ 4 บาท หรือ 5.95% สูงสุดที่ 66.25 บาท ต่ำสุดที่ 63.25 บาท มูลค่าซื้อขายที่ 2.14 พันล้านบาท ทั้งนี้ราคายังปรับตัวทำจุดต่ำสุดในรอบกว่า 1 เดือน นับตั้งแต่ราคายืนที่ระดับ 53.25 บาท เมื่อวันที่ 10 ม.ค.61

สำหรับปัจจัยที่ส่งผลให้ราคาหุ้นปรับตัวลดลงในวันนี้ คาดว่ามาจากการที่ EA ประกาศงบฯปี 60 มีผลกำไรน้อยกว่าที่นักวิเคราะห์คาดการณ์ไว้
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ กำไรไตรมาส 4 ของ EA ต่ำกว่าประมาณการ เป็นผลจากรายได้ทำพลาดเป้า แม้จะอยู่ในช่วงฤดูกาลที่ดีสำหรับการผลิตกระแสไฟฟ้าด้วยแสงอาทิตย์และลมก็ตาม ขณะที่ค่าใช้จ่ายในการขายและบริหารเพิ่มขึ้นส่วนใหญ่เกิดจากการขยายงาน และค่าขนส่งในธุรกิจไบโอดีเซลที่เพิ่มขึ้น
ขณะเดียวกัน แนวโน้มกำไรไตรมาสแรกปีนี้คาดจะไม่เด่นนัก เพราะผ่านฤดูผลิตกระแสไฟฟ้าแล้ว ขณะที่ฐานค่าใช้จ่ายในการขายและบริหารที่ยังสูง ประกอบกับได้เข้าซื้อบริษัทร่วม Amita Technologies เพิ่มสัดส่วนเป็น 50.7% เมื่อ 31 ธันวาคม 2560 ทำให้คาดจะรับรู้ขาดทุนเข้ามากดดัน อย่างไรก็ตาม ถ้าเปรียบเทียบกับฐานของช่วงเดียวกันปีก่อน น่าจะเติบโตได้ดี ตามกำลังการผลิตไฟฟ้าที่สูงขึ้นกว่า 45%
อย่างไรก็ตาม ฝ่ายวิจัยประเมินภาพกำไรทั้งปีจะเติบโต 41% ตามการรับรู้โครงการลมหนุมาน 126MW เต็มปีครั้งแรก ขณะที่ปัจจัยเป็นอัพไซด์สำคัญของ EA คือโครงการลมหนุมานเฟส2 กำลังผลิต 260MW คาดสามารถจ่ายไฟฟ้าเชิงพาณิชย์ได้ในปลายปี 2561 และโรงงานแบตเตอรี่ วางเป้าเฟสแรกจะแล้วเสร็จปี 2562